การรู้ตัวเร็วของ Foxconn เปลี่ยนจากเคสมือถือ เป็นตัวถังรถยนต์
อุตสาหกรรมรถยนต์ไฟฟ้าถูกคาดการณ์ว่า จะมีมูลค่ากว่า 187 ล้านล้านบาท ในปี 2035 ก้อนเค้กชิ้นโตนี้ จึงดึงดูดใจทั้งผู้ผลิตรถยนต์รายเดิม บริษัทเทคโนโลยี ไปจนถึงบริษัทผลิตชิ้นส่วนอุปกรณ์ไอที ให้กระโดดเข้ามาร่วมพัฒนารถยนต์ไฟฟ้ากันอย่างคึกคัก
22 เม.ย. 2564

การรู้ตัวเร็วของ Foxconn เปลี่ยนจากเคสมือถือ เป็นตัวถังรถยนต์ /โดย ลงทุนแมน
อุตสาหกรรมรถยนต์ไฟฟ้าถูกคาดการณ์ว่า
จะมีมูลค่ากว่า 187 ล้านล้านบาท ในปี 2035
ก้อนเค้กชิ้นโตนี้ จึงดึงดูดใจทั้งผู้ผลิตรถยนต์รายเดิม บริษัทเทคโนโลยี ไปจนถึงบริษัทผลิตชิ้นส่วนอุปกรณ์ไอที ให้กระโดดเข้ามาร่วมพัฒนารถยนต์ไฟฟ้ากันอย่างคึกคัก
ซึ่งบริษัทที่ผลิตอุปกรณ์ไอทีแบรนด์ดังมาตลอดเกือบสามสิบปี อย่าง Foxconn Technology ก็ไม่พลาดที่จะเข้าร่วมในอุตสาหกรรมแห่งอนาคตนี้
Foxconn Technology หรือที่เรียกกันสั้น ๆ ว่า Foxconn 
จะเข้ามามีบทบาทอะไรในวงการรถยนต์ไฟฟ้า ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่านและนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
Foxconn Technology เป็นบริษัทสัญชาติไต้หวัน ที่ถูกก่อตั้งในปี 1990 
โดยในตอนแรกใช้ชื่อ Q-RUN Technology เพื่อดำเนินกิจการผลิตอุปกรณ์คอมพิวเตอร์และกล้องวงจรปิด
จนในปี 1996 Q-RUN Technology ก็ได้เข้าตลาดหลักทรัพย์ไต้หวัน 
และ 3 ปีต่อมา Q-RUN ได้เข้าเป็นซัปพลายเออร์ของบริษัทชื่อว่า Foxconn Precision Components ซึ่งเป็นบริษัทในเครือ Hon Hai Precision Industry บริษัทรับผลิตชิ้นส่วนอุปกรณ์อิเล็กทรอนิกส์รายใหญ่สัญชาติไต้หวัน
โดยบริษัทแห่งนี้มีหน้าที่ผลิตชิ้นส่วนคอมพิวเตอร์ ให้กับคอมพิวเตอร์แบรนด์ดังในยุคนั้นอย่าง Compaq และยังรับประกอบแผงวงจรให้เครื่อง iMac ของ Apple มาตั้งแต่ปี 2000
ในปี 2004 Q-RUN Technology ก็ควบรวมกิจการเข้ากับ Foxconn Precision Components และได้เปลี่ยนชื่อบริษัทเป็น Foxconn Technology ซึ่งเราจะเรียกสั้น ๆ ว่า Foxconn
Foxconn เป็นที่รู้จักอย่างกว้างขวางในฐานะที่เป็นผู้ประกอบ iPhone มาช้านาน
ซึ่งแท้จริงแล้ว บริษัทนี้รับผลิตและประกอบอุปกรณ์อิเล็กทรอนิกส์มากมายนอกจาก iPhone เช่น ผลิตอุปกรณ์ระบายความร้อนให้คอมพิวเตอร์และโน้ตบุ๊ก โดยมีลูกค้าหลักอย่าง Acer, Dell, Compaq 
 
นอกจากนั้นบริษัทได้มีการพัฒนาเทคโนโลยีในการหล่อฉีดชิ้นส่วนต่าง ๆ 
จนสามารถผลิตเคสที่มีความทนทานสูงให้กับอุปกรณ์ไอที
โดยมีลูกค้าคนสำคัญ อย่างเช่น NOKIA มาจ้างผลิต
โดยเฉพาะเคสรุ่นที่มีความทนทานและมีส่วนผสมโลหะอะลูมิเนียมและแมกนีเซียม ล้วนมาจากการผลิตโดย Foxconn Technology ทั้งสิ้น
ซึ่งนี่ก็คือเหตุผลสำคัญที่ทำให้ มือถือ NOKIA ในช่วงนั้น ขึ้นชื่อเรื่องความทนทานของวัสดุนั่นเอง
หรือแม้แต่ฟีเจอร์โฟนที่ได้รับความนิยมอีกเจ้าหนึ่งอย่าง BlackBerry ก็มาจ้าง Foxconn ผลิตเคสและฝาปิดเครื่องเช่นกัน
สำหรับคนที่หลงใหลในการเล่นเกมผ่านเครื่องเล่นคอนโซลทั้ง PlayStation, Wii, Nintendo DS, Xbox ก็ถือว่าได้สัมผัสงานประกอบจาก Foxconn กันมาแล้วทั้งสิ้น
ส่วนลูกค้าคนสำคัญอย่าง Apple ก็ไว้วางใจ และมอบให้ Foxconn เป็นซัปพลายเออร์หลักในการผลิตเคสของผลิตภัณฑ์ของ Apple เช่น iPhone, iPad, MacBook Pro, Retina MacBook Pro มาจนถึง iPhone 12 ในปัจจุบัน
ปัจจุบัน Foxconn มีโรงงานผลิตและประกอบชิ้นส่วนอยู่ในหลายประเทศ เช่น สหรัฐอเมริกา, อินเดีย, เกาหลีใต้, มาเลเซีย, ญี่ปุ่น, บราซิล
แต่ฐานการผลิตใหญ่สุดของ Foxconn ตั้งอยู่ในประเทศจีนแผ่นดินใหญ่
ซึ่งมีอยู่ทั้งหมด 12 โรงงาน ใน 9 มณฑล
โดยโรงงานใหญ่สุดของ Foxconn ตั้งอยู่ในมณฑลเชินเจิ้น (Shenzhen) 
ซึ่งมีจำนวนพนักงานทำงาน ณ โรงงานแห่งนี้ประมาณ 350,000-450,000 คน เลยทีเดียว
ทีนี้ ความท้าทายที่กำลังเกิดขึ้นกับ Foxconn ในระยะหลัง ๆ 
คือการแข่งขันในอุตสาหกรรมสมาร์ตโฟนและอุปกรณ์ไอทีที่ดุเดือดมากขึ้น
ยกตัวอย่างจากลูกค้าคนสำคัญอย่าง Apple ก็จำเป็นต้องต่อรองและกดราคาซัปพลายเออร์ เพื่อที่จะจ่ายค่าจ้างผลิตและประกอบที่ต่ำลง เพื่อให้สินค้าอย่างเช่น iPhone, iPad สามารถแข่งขันในตลาดได้ดีขึ้น
เรื่องนี้ทำให้หลายบริษัทที่เป็นซัปพลายเออร์ให้ Apple เริ่มทยอยถอนตัว เช่น
- Pegatron Corporation บริษัทรับจ้างผลิตชิ้นส่วนคล้ายกับ Foxconn ก็เริ่มลดรับคำสั่งชิ้นส่วนสำหรับผลิต iPhone แล้วไปเป็นซัปพลายเออร์ผลิตชิ้นส่วนให้ Tesla แทน โดยปลายปี 2020 มีข่าวว่าไปสร้างโรงงานที่รัฐเท็กซัส ในสหรัฐอเมริกา เพื่อผลิตชิ้นส่วนป้อนโรงงานแห่งใหม่ของ Tesla โดยเฉพาะ
- Catcher Technology บริษัทผลิตเคส iPhone เหมือนกับ Foxconn ได้ขายโรงงานในประเทศจีนให้กับ Lens Technology บริษัทสัญชาติจีนที่เป็นซัปพลายเออร์กระจกให้ iPhone ไปแล้ว
และถ้าย้อนดูผลประกอบการของ Foxconn Technology ในช่วงสามปีหลัง 
ปี 2018 รายได้ 142,060 ล้านบาท กำไร 9,150 ล้าน อัตรากำไร 6.44% 
ปี 2019 รายได้  99,800 ล้านบาท กำไร 7,130 ล้าน อัตรากำไร 7.14% 
ปี 2020 รายได้ 104,790 ล้านบาท กำไร 4,720 ล้าน อัตรากำไร 4.50%
จะเห็นว่า แม้ 3 ปีที่ผ่านมา Foxconn จะยังคงสามารถรักษารายได้เฉลี่ยอยู่ในระดับแสนล้าน แต่จะเห็นว่าอัตราการทำกำไรมีแนวโน้มลดลงเรื่อย ๆ ซึ่งถ้าเป็นแบบนี้ต่อไปก็คงไม่ดีต่อบริษัทแน่ ๆ
นี่จึงเป็นสาเหตุที่ทำให้ Foxconn ต้องมองหาโอกาสใหม่ ๆ ที่จะมาช่วยสร้างรายได้ และเพิ่มอัตราการทำกำไรให้สูงขึ้น
และอุตสาหกรรมที่ดูมีอนาคต อีกทั้ง Foxconn ยังสามารถนำเทคโนโลยีของตัวเองมาพัฒนาต่อยอดได้ ก็คือ การผลิตตัวถังหรือ Body ของรถยนต์ไฟฟ้า
หลายปีที่ผ่านมา Foxconn ได้มีการเร่งพัฒนาเทคโนโลยีการหล่อฉีดอะลูมิเนียมอัลลอย 
ซึ่งเทคโนโลยีนี้ จะทำให้ได้ตัวถังของรถยนต์ที่แข็งแกร่งแต่มีน้ำหนักเบา
การมีเทคโนโลยีตัวนี้ ทำให้ต้นปีที่ผ่านมา Foxconn ได้รับคำสั่งซื้อจากค่ายรถยนต์ชั้นนำอย่าง BMW ในการผลิตชิ้นส่วนสำหรับรถยนต์ไฟฟ้า
นอกจากนี้ยังมีบริษัทแม่อย่าง Hon Hai Precision Industry ก็เริ่มทยอยเซ็นสัญญาร่วมมือกับบริษัทต่าง ๆ ในการร่วมพัฒนาและผลิตรถยนต์ไฟฟ้า เช่น
- Byton บริษัทรถยนต์ไฟฟ้าสัญชาติจีน ที่เปิดตัวรถยนต์ไฟฟ้าโมเดลแรกไปเมื่อปี 2018 (ซึ่ง Byton ก็ได้ถือกำเนิดขึ้นมาจากการตั้งกิจการร่วมค้าระหว่าง Foxconn, Tencent และนายหน้าค้ารถหรูในฮ่องกงชื่อว่า Harmony New Energy เมื่อปี 2016)
- Geely บริษัทรถยนต์ชั้นนำของจีน ที่ปัจจุบันเป็นเจ้าของรถยนต์แบรนด์ดังอย่าง Volvo และ Proton
- Fiat Chrysler Automobiles บริษัทรถยนต์รายใหญ่ของโลก
- Fisker บริษัทรถยนต์ไฟฟ้าสัญชาติอเมริกัน
นอกจากดีลเหล่านี้ ยังมีความเป็นไปได้ไม่น้อยที่ Apple เจ้าของ iPhone จะตัดสินใจเลือกพันธมิตรเก่าแก่อย่าง Foxconn ในการรับผลิต Apple Car ที่มีแผนจะออกตลาดในปี 2024 อีกด้วย
ก็ต้องติดตามกันต่อไปว่า การปรับตัวของ Foxconn ที่กำลังเริ่มเข้าสู่การผลิตตัวถังรถยนต์จะประสบความสำเร็จมากน้อยเพียงใด
แต่ที่แน่ ๆ สิ่งที่เราได้เรียนรู้จากเรื่องนี้อย่างหนึ่งคือ
การทำธุรกิจนั้น ต้องปรับตัวให้ล้อไปกับเทรนด์ของโลกเสมอ
เพราะสิ่งที่เคยสร้างความสำเร็จให้บริษัทในอดีต ไม่อาจการันตีความสำเร็จในอนาคตได้
ซึ่งก็ดูเหมือน Foxconn จะรู้ตัวเร็ว 
และกำลังเตรียมพร้อมรอขี่คลื่นลูกใหม่ ที่กำลังจะมาถึง..
╔═══════════╗
Blockdit เป็นแพลตฟอร์ม สำหรับนักอ่านและนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-
-
-
-
-
-
-